Les Biblioteques Municipals celebren el Dia Internacional de la Dona i la Xiqueta en la Ciència
2025-07-24

L’11 de febrer se celebra el Dia Internacional de la Dona i la Xiqueta en la Ciència per a valorar i reconéixer el paper importantíssim que exercixen, dins de la comunitat científica. Una celebració en la qual també es busca que cada vegada es coneguen més i millor els referents femenins en tots els àmbits, per la rellevància que això té en l’educació i el desenvolupament de les xiquetes i els xiquets.

L’equip de les Biblioteques Municipals de Burjassot no deixarà passar este important dia i, per a commemorar la jornada, han programat una nova activitat d’animació lectora gratuïta que arriba sota el nom Les xiques són de ciències!; animació que tindrà lloc el dilluns 12 de febrer, a les 18.00 hores, a la Biblioteca Infantil.

Així, s’aprofitarà la celebració d’esta data per a destacar i donar a conéixer a les usuàries i usuaris algun dels nous llibres que ja estan en les prestatgeries de la Biblioteca Infantil, com a Inventoras y sus inventos, Cuentos de buenas noches para niñas rebeldes o Las chicas son de ciencias, els quals es col·locaran en la zona d’interés tota la setmana perquè siga més fàcil consultar-los.

Amb el llibre i l’activitat Las chicas son de ciencias, les famílies participants podran conéixer un poc més a científiques que van canviar el món. Després d’una xicoteta introducció sobre la jornada, es presentarà el llibre i es plantejarà al grup realitzar una exposició sobre dones en la ciència. Per a això, els usuaris i les usuàries, xiquetes i majors, hauran de posar-se a la feina, investigant per equips. Cada família rebrà un sobre que contindrà pistes com el nom, l’assoliment o el camp de la ciència i que l’ajudarà a completar una fitxa sobre una dona científica. Després, cada família podrà presentar a la resta del grup la dona sobre la qual ha investigat i totes estes fitxes conformaran una exposició, que es podrà contemplar en el suro de la biblioteca.

Esta divertida activitat realitzada a Burjassot quedarà registrada en la pàgina web creada per a commemorar este especial dia, Actividad11F, a la qual es pot accedir en aquest ENLLAÇ, per a consultar les accions reivindicatives que es duran a terme per part de múltiples entitats del país.

11 de febrer (11F) és una iniciativa ciutadana, l’objectiu de la qual és promoure l’organització d’activitats per a commemorar l’11 de febrer, declarat per l’ONU en 2015 com el Dia Internacional de la Dona i la Xiqueta en la Ciència. La iniciativa 11F es coordina i duu a terme gràcies a la labor voluntària de diferents persones STEM, és a dir, aquelles que es dediquen al món de la ciència, la tecnologia, l’enginyeria i les matemàtiques (en els seus noms anglesos), creant així referents femenins per a la infància que puguen contribuir a l’elecció d’estes àrees com a carreres professionals.